b'\n_START_ARTICLE_\nOffretita\n_START_SECTION_\nCaracter\xc3\xadstiques\n_START_PARAGRAPH_\nL\'offretita \xc3\xa9s un silicat de f\xc3\xb3rmula qu\xc3\xadmica KCaMg(Si\xe2\x82\x81\xe2\x82\x83Al\xe2\x82\x85)O\xe2\x82\x83\xe2\x82\x86\xc2\xb715H\xe2\x82\x82O. Cristal\xc2\xb7litza en el sistema hexagonal. Els cristalls formen prismes hexagonals, que poden ser buits, estriats verticalment, de fins a 3 mm; tamb\xc3\xa9 en formes hemisf\xc3\xa8riques amb estructura radiant. T\xc3\xadpicament aquest mineral es troba en complexos sobrecreixements sobre erionita i levyna. La seva duresa a l\'escala de Mohs \xc3\xa9s d\'entre 4 i 4,5. \xc3\x89s molt dif\xc3\xadcil de diferenciar de l\'erionita._NEWLINE_Segons la classificaci\xc3\xb3 de Nickel-Strunz, l\'offretita pertany a "02.GD: Tectosilicats amb H\xe2\x82\x82O zeol\xc3\xadtica; cadenes de 6-enlla\xc3\xa7os \xe2\x80\x93 zeolites tabulars" juntament amb els seg\xc3\xbcents minerals: gmelinita-Ca, gmelinita-K, gmelinita-Na, willhendersonita, cabazita-Ca, cabazita-K, cabazita-Na, cabazita-Sr, cabazita-Mg, levyna-Ca, levyna-Na, bellbergita, erionita-Ca, erionita-K, erionita-Na, wenkita, faujasita-Ca, faujasita-Mg, faujasita-Na, maricopa\xc3\xafta, mordenita, dachiardita-Ca, dachiardita-Na, epistilbita, ferrierita-K, ferrierita-Mg, ferrierita-Na i bikita\xc3\xafta.\n_START_SECTION_\nFormaci\xc3\xb3 i jaciments\n_START_PARAGRAPH_\nL\'offretita es forma en revestiments de cavitats en basalt. Va ser descoberta al mont Semiol, a Ch\xc3\xa2telneuf (Alv\xc3\xa8rnia-Roine-Alps, Fran\xc3\xa7a). Tamb\xc3\xa9 ha estat descrita a Alemanya, l\'Arabia Saudita, l\'Argentina, Austr\xc3\xa0lia, \xc3\x80ustria, Costa Rica, Espanya, els Estats Units, Finl\xc3\xa0ndia, Fran\xc3\xa7a, les Terres Australs i Ant\xc3\xa0rtiques Franceses, Hongria, It\xc3\xa0lia, Nova Zelanda, Pol\xc3\xb2nia, la Rep\xc3\xbablica Txeca i Ucra\xc3\xafna._NEWLINE_Sol trobar-se associada a altres minerals com: erionita, levyna, celadonita, montmorillonita sobretot i zeolites en general.'